মাদক, মশা, গ্যাস ও ড্রেনেজ সমস্যায় নাকাল অবস্থায় দিন কাটাচ্ছেন দনিয়াবাসী। ঢাকা দক্ষিণ সিটি করপোরেশনের (ডিএসসিসি) নতুন ৬০ নং ওয়ার্ডের বাসিন্দাদের সঙ্গে কথা বলে জানা গেছে, আগে এখানে আসা ভাড়াটিয়াদের ডাকা হতো মেহমান বলে। ভাড়াটিয়া-বাড়িওয়ালা পরস্পরকে চিনতেন। কিন্তু গত দশ বছরে অবস্থার আমূল পরিবর্তন ঘটেছে। বাসিন্দারা জানান, এখন এলাকার রাস্তাঘাটের উন্নয়নের ফলে বেড়েছে হাইরাইজ ভবন ও মার্কেট। তাই এখন কেউ কাউকে চেনেন না। বাড়ছে ভাড়াটিয়া বাড়ছে জনসংখ্যা। তার সঙ্গে পাল্লা দিয়ে বাড়ছে মাদক। অলিতে-গলিতে ছড়িয়ে গেছে ইয়াবাসহ নানা ধরনের মাদকের কারবার। ধোলাইপাড় পূর্বাংশের ডিপ টিউবওয়েলের গলি, কুতুবখালী, কাজলা, শনির আখড়ার বিভিন্ন খুপরি, পলাশপুর, পাটেরবাগ, ইতালি মার্কেট, বাগবাড়ি, ভবানীর বাগিচা, নোয়াখালী পট্টি, নূরপুর মসজিদ রোড, বর্ণমালা স্কুলের পেছনের রোলিং মিল এলাকাসহ বিভিন্ন গলির গ্যারেজ, লাইব্রেরি, ফটোস্ট্যাট বা পানের দোকান এখন মাদকের জোগানদার। দনিয়া ইউপি চেয়ারম্যান মো. জুম্মন মিয়া জানান, ঢাকার দুই সিটি করপোরেশনে নতুন সংযুক্ত ১৬ ইউনিয়নকে ৩৬ ওয়ার্ড এবং ৬টি অঞ্চলে বিভক্ত করে সরকারের উন্নয়ন পরিকল্পনা রয়েছে। তিনি বলেন, ‘এখনো ইউনিয়ন পরিষদই চালাই। তবে সিটি করপোরেশনের সভায় আমাদের ডাকা হয়। সেখানে এলাকার উন্নয়নের তালিকা দিয়েছি। গত কয়েক বছরে আমার এলাকায় অনেক উন্নয়ন হয়েছে। ডেমরা রোড থেকে শনির আখড়া হয়ে নামাশ্যামপুর পর্যন্ত নতুন আরসিসি ঢালাই সড়ক হয়েছে।